Puukotukset tapahtuivat asunnossa Sastamalassa toukokuussa.

Pirkanmaan käräjäoikeus hylkäsi keskiviikkona tapposyytteen tapauksessa, jossa syytetty puukotti hengiltä veitsen kanssa riehuneen miehen.

Neljä miestä ja asunnossa asunut nainen olivat viettämässä iltaa Sastamalassa, kun naisen aviomies ilmestyi asunnolle.

Paikalla olleet kertoivat, että aviomies vaikutti sekavalta ennen kuin otti yllättäen veitsen ja kävi heidän kimppuunsa. Oikeuden mukaan aviomies ehti tappaa vaimonsa ja haavoittaa kolmea miehistä, ennen kuin neljäs heistä iski kuolettavasti aviomiestä veitsellä rintaan.

Oikeus katsoi, että asunnossa olleet olivat todellisessa hengenvaarassa ja syytetyllä oli oikeus puolustautua. Oikeuden mukaan kyse oli hätävarjelutilanteesta, joten tapposyyte hylättiin.

Hossantien surmatalo.­

Puukotukset tapahtuivat asunnossa Sastamalan Hossantiellä toukokuussa. Asunnon haltija oli surmattu 30-vuotias nainen. Myös hänen 40-vuotias, nyt jo menehtynyt miehensä asui asunnossa.

Pariskunnan välit eivät olleet erityisen sopuisat. Naapureiden kertoman mukaan mies pahoinpiteli vaimoaan, ja poliisi vieraili talossa tiuhaan tahtiin. Nainen haki miehelle lähestymiskieltoa, mutta jo viikon kuluttua mies oli jälleen mukana kuvioissa.

Maanantaina 8. toukokuuta kello 22 vaimo tuli kotiin ja toi mukanaan neljä miespuolista tuttavaansa.

Surmailtana kello 22.20 naisen aviomies ajoi polkupyörällä kohti kotiaan, ja kello 22.40 paikalle hälytettiin poliisi. Talosta löytyi pariskunta surmattuna ja kolme kyläilemässä ollutta miestä haavoittuneina.